b'\n_START_ARTICLE_\nPacijan Barcelonski\n_START_SECTION_\n\xc5\xbdivljenje in dela\n_START_PARAGRAPH_\nSveti Pacijan (Pacianus) (310-391) je bil \xc5\xa1kof v Barceloni med letoma 365 in 391. Verjetno je bil naslednik prvega \xc5\xa1kofa v Barceloni,  Pretekstata, ki je sodeloval na cerkvenem zboru v Sofiji (takrat Sardiki). Slavospev Pacijanu je napisal Hieronim v svojem delu \xe2\x80\x99\xe2\x80\x99De viris illustribus (O slavnih mo\xc5\xbeeh)\xe2\x80\x99\xe2\x80\x99, kjer poveli\xc4\x8duje njegovo govorni\xc5\xa1tvo, u\xc4\x8denost, \xc4\x8distost ter svetost njegovega \xc5\xbeivljenja. Ohranjeni so le odlomki njegovih pisem in razprava \xe2\x80\x98\xe2\x80\x99Paraenesis ad poenitentiam (Spodbuda k pokori)\xe2\x80\x99\xe2\x80\x99. V svojih spisih razpravlja o cerkveni disciplini, krstu, pape\xc5\xa1kem prvenstvu ter o zmotah novacianizma, ki se je takrat \xc5\xa1iril po \xc5\xa0paniji. _NEWLINE_Pacijan je bil poro\xc4\x8den in imel sina Flavija Dekstra, ki je bil glavni dvorni upravitelj pri cesarju Teodoziju I. in prefekt pretorija pri cesarju Honoriju. Hieronim Pacijana osebno ni poznal, dobro pa je poznal njegovega sina, kateremu je tudi posvetil omenjeno delo \xe2\x80\x99\xe2\x80\x99De viris illustribus\xe2\x80\x99\xe2\x80\x99.'